Ferdinandus I (imperator Austriae)
Ferdinandus I (natus Vindobonae die 19 Aprilis 1793 – obiit Pragae die 29 Iunii 1875) fuit imperator Austriae et rex Bohemiae a die 2 Martii 1835 usque ad abdicationem die 2 Decembris 1848, rex Hungariae autem iam ab anno 1830.  Die 28 Septembris 1830 coronatus est Ferdinandus vivente patre Francisco in regem Hungariae Posonii. Ferdinandus fuit ultimus rex Hungariae, qui coronatus est Posonii, et fuit etiam ultimus coronatus rex Bohemiae. Coronatio eius in regem Bohemiae celebrata est Pragae die 7 Septembris 1836.

Vita

A pueritia corpore debilis eruditionem vix aptam ad quaestiones politicas magnas solvendas habuit, qui clementia et sinceritate homnes fascinabatur. 
Inter studia eum maxime scientia heraldica, technologia et agricultura alliciebant. Haud ante annum 1829 consiliorum conventibus interfuit et nonnumquam ei ab imperatore Francisco munera minora mandata sunt. Die 9.8.1832 feliciter insidiis Francisci Reindl, centurionis cuiusdam munere exsoluti, salvus evadens aegritudine longa affectus est. Die 2.3.1835 imperator factus gubernio fidebat, cui adessent avunculus archidux Ludovicus Iosephus, frater archidux Franciscus Carolus (pater imperatoris Francisci Iosephi I), princeps Clemens Metternich et gravio Franciscus Antonius de Kolowrat-Liebsteinsky. Cum die 6.9.1838 Langobardiae rex coronatus est omnibus scelestis politicis Italicis amnestiam concessit. Quando rebelliones vere anni 1848 ortae sunt cum familiaribus aulicis Aenipontum confugit unde mense Augusto Vindobonam revenit. Eversionibus Octobribus autem Olomucium petivit. Ibi improles coronam deposuit, et in favorem nepotis Francisci Iosephi imperium abdicavit. Postea plerumque Pragae cum uxore Anna Maria remotus vitam degebat. Obiit anno 1875 in arce Pragensi et sepultus est Vindobonae.

Notae

Bibliographia 

Jean-Luc Dousset: Ferdinand le débile, Éditions Jeanne d'Arc, 2015 (ISBN 978-2362620577).
 
 Ernst Hanisch: Ferdinand I., Kaiser von Österreich. In: Biographisches Lexikon zur Geschichte Südosteuropas. Tomus I. Monaci 1974, p. 507-508
 Gerd Holler: Gerechtigkeit für Ferdinand. Österreichs gütiger Kaiser. Vindobonae 1986.

Nexus externus 

 

Imperatores Austriae
Reges Hungariae
Reges Bohemiae
Reges Croatiae
Archiduces
Habsburgum
Nati 1793
Mortui 1875